איש הטלוויזיה מוטי קירשנבאום הלך היום (ו') לעולמו. רק אמש חגג את יום הולדתו ה-76, והבוקר התמוטט בביתו שבמכמורת. בת זוגו חני אילן סיפרה כי מצאה אותו במטבח - יושב על כיסא מחוסר הכרה, ניסתה להחיות אותו והזעיקה את מד"א. הצוות שהגיע למקום ביצע בו החייאה גם כן אך ללא הועיל, וכעבור שעה נאלצו הפרמדיקים לקבוע את מותו. "קראתי תצילו אותו, תצילו את האהוב שלי", סיפרה אילן בדמעות.

החברים נפרדים: "מוטי קירשנבאום לא היה בקונצנזוס, אבל כולם אהבו אותו"

נתניהו ספד לקירשנבאום: "מחלוצי הטלוויזיה הישראלית"

את אותו רגע קשה שסיים את חייו, שמע חברו המפיק אריק הניג - מעבר לקו הטלפון. "צלצלתי אליו להגיד לו מזל טוב. שמעתי קולות לא ברורים, כנראה הרים את הטלפון וקרה לו משהו באותו רגע", סיפר הניג בכאב. "זוגתו לקחה את הטלפון וצעקה 'הוא מת, הוא מת, מה לעשות?' אמרתי לה לצלצל למד"א והיא טרקה את הטלפון".

מלבד בת זוגו קירשנבאום הותיר אחריו ארבעה ילדים. אשתו יונה נפטרה ממחלת הסרטן לפני כתשע שנים. "כולם יודעים איזה איש מדהים אבא היה", אמר בנו כנען קירשנבאום לאחר מותו. המשפחה מסרה עוד כי הלווייתו תיערך ביום ראשון ב-10:00 במכמורת - ותצא מבית העם בישוב.

מוטי קירשנבאום בביתו שבמכמורת (צילום: גלעד קוולרצ'יק)

מאחורי קירשנבאום, שבשנים האחרונות מוכר בעיקר כמנחה "לונדון את קירשנבאום" לצדו של ירון לונדון, קריירה ארוכה של עשייה ברדיו, בטלוויזיה וגם בקולנוע הישראלי. הוא נולד בכפר סבא ב-1939 ויצא ללוס אנג'לס לצורך לימודי קולנוע, משם סיקר את הוליווד עבור העיתון "ידיעות אחרונות". הוא נמנה על מקימי הטלוויזיה הישראלית ושימש בתפקיד העורך הראשי של "מבט" ובהמשך הפיק את תוכנית הסאטירה "ניקוי ראש" ובין היתר עבד עם שלישיית הגשש החיוור. על פועלו זכה בשנת 1976 בפרס ישראל. בשנה זו אף מונה למנהל מחלקת התוכניות של הטלוויזיה הישראלית.

קירשנבאום בצילומי "ניקוי ראש" (צילום: דוד רובינגר)

כתבה של מוטי קירשנבאום ב"דיעות אחרונות", ינואר 1964

הוא פנה לאפיקים שונים של יצירה בשנות ה-80 כמפיק עצמאי של סרטים ומופעי בידור, אולם ב-1993 שב לרשות השידור - הפעם בתפקיד המנכ"ל - לו מונה על ידי שרת התקשורת דאז שולה אלוני. לאחר ארבע שנים סיים את תפקידו ופנה לפרויקטים שונים כיוצר וכמפיק. בעיקר נודע קירשנבאום בחיבתו ליבשת אפריקה וחיי הטבע בה. שוב ושוב חזר אליה ותיעד את בעלי החיים והתושבים המקומיים במקבץ סרטים דוקומנטריים.

בדצמבר האחרון, לקראת שידור סרט טבע שהפיק עבור ערוץ 10, התראיין קירשנבאום ל-ynet ובאותה שיחה הודה שהגיל החל לתת בו את אותותיו, וסיפר על האתגרים הפיזיים שליוו את הפן הזה בקריירה שלו.

"בעבר צילמתי את 'ההר האחרון' כדי לתעד את הגורילות באוגנדה, שם כמעט מתתי כשטיפסתי על ההר", סיפר אז. "מקומיים דחפו אותי כדי שאוכל לעלות עליו. הפעם, כשבאתי לתעד אותן מהצד השני, למדתי לקח: עליתי על אלונקה ושכרתי חבורה של מקומיים שיעלו אותי למעלה". כשנשאל האם זהו הגיל שהביא לכך, השיב: "כמה שאתה יכול יותר - תרוץ על הגבעות. כל זמן שאתה יכול, תעשה. כשיומי יגיע, הרמזים האלה יהיו ברורים מאוד".

מוטי קירשנבאום ושותפו הוותיק ירון לונדון (צילום: עופר עמרם)

בשנים האחרונות שימש קירשנבאום כמנחה קבוע של תוכנית האקטואליה "לונדון את קירשנבאום" לצד ידידו הוותיק ירון לונדון. התוכנית, שעלתה לשידור ב-2002 עם הקמתו של ערוץ 10, הפכה לשם דבר בטלוויזיה הישראלית ונחשבת לאחת התוכניות האהובות והמוערכות בזירה המקומית - לא מעט בגלל התובנות החדות וההומור השנון של קירשנבאום.

אתמול הופיע בפעם האחרון כמנחה "לונדון את קירשנבאום", הפעם לצד נדב אייל. ביום שני האחרון השתתף בטקס פרסי אופיר באשדוד, אליו הוזמן כדי להעניק את אחד הפרסים.